हम गर्व करते हैं कि हमारे शहर में सालभर हर तरह के फल और सब्जियां मिलती हैं, लेकिन दरअसल यह सुविधा हमारी मुश्किलें बढ़ा रही है।
बेमौसम सभी तरह के फलों और शाक-भाजियों का उत्पादन करने एवं अधिकतम मुनाफ़ा कमाने की गरज से खेतों में रासायनिक उर्वरकों का बेहिसाब इस्तेमाल किया जा रहा है। इन बेमौसमी खाद्यों के विकास के दौरान उन्हें रासायनिक कीटनाशकों से भी भरपूर नवाजा जा रहा है। दूसरी ओर विशेष रूप से गर्मियों के समय मझोले और बड़े शहरों के गंदे नाले और शौचालय-गटर के पानी के नजदीक स्थित फल-फूल रही इस जहरीली खेती को भी देखा जा सकता है।
रसायनों का बेजा इस्तेमाल
अंतरराष्ट्रीय शोध जर्नल जेराड (जर्नल ऑफ एन्वायर्नमेंटल रिसर्च एंड डेवलपमेंट) में प्रकाशित एक शोधपत्र के अनुसार रासायनिक उर्वरकों के मुख्य स्रोत नाइट्रोजन और फास्फोरस तत्व हैं। इनमें से अधिक मात्रा का नाइट्रोजन, नाइट्रेट के रूप में भू-जल में मिलकर विभिन्न मानव अंगों में टूयूमर का विकास करता है। साथ ही फॉस्फोरस, फास्फेट के रूप में कैडमियम और आर्सेनिक तत्वों के साथ मिलकर कैंसरजन्य संक्रमण को बढ़ावा देता है। इनके अलावा रासायनिक उर्वरकों में पोटेशियम, जिंक, कैल्शियम, मैग्नीशियम और फ्लोरिन तत्वों की भी भरमार होती है।
बेमौसम फल और सब्जियों का उत्पादन करते समय डीडीटी, बीएचसी समेत अनेक रासायनिक कीटनाशकों का विशेष रूप से इस्तेमाल किया जा रहा है, जिसके दुष्प्रभावों के रूप मे इन खाद्यों में जेनेटिक डिसऑर्डर, हार्मोनल चेंज, असामान्य विकास, फल और सब्जी के रंग, गंध और स्वाद में बदलाव आ रहा है। ऐसे रासायनिक कीटनाशक कैंसर जैसी भयावह बीमारियां फैलाने में बड़ी भूमिका निभा रहे हैं।
सीवेज पानी द्वारा सिंचाई होने की स्थिति में फलों और सब्जियों में लेड एंटिमनी, बिस्मथ, कैडमियम और आर्सेनिक जैसे ख़तरनाक तत्व भी मौजूद रहते हैं। नतीजतन, पहले से ही पानी की कमी से जूझते खेत में बेमौसमी फलों और सब्जियों का उत्पादन बढ़ाने की क़वायद इन शाक-तरकारियों में नाइट्रेट, काबरेनेट, सल्फेट, फ्लोराइड, क्लोराइड, बाई-काबरेनेट, फास्फेट, एमाइड और यूरिएट सहित तमाम विषाक्त चीजों को भी मिला देती है।
सालभर उपलब्ध फल-तरकारियां
इन दिनों बाजार में मौसम्बी, सेब, अनार, केला, अमरूद, अंगूर जैसे फल और पालक, टमाटर, भाजी, भिंडी, करेला, फूलगोभी, गाजर, ककड़ी, लौकी, गिलकी आदि सब्जियां लगभग सालभर उपलब्ध रहती हैं। कोल्ड स्टोरेज में रखे फल व सब्जियां लम्बे समय तक ताजा जरूर दिखाई जा सकती हैं, लेकिन इन्हें ताजा दिखाए रखने के लिए फ्रीजर में प्रयुक्त फ्रिऑन (क्लोरोफ्लोरो कार्बन) व अन्य रासायनिक पदार्थो की मदद ली जाती है। इस दौरान तापमान न्यूनतम रखकर इन खाद्यों की मेटाबॉलिक एक्टिविटीज रोक दी जाती है। लेकिन जैसे ही ये चीजों बाजार में आती हैं, पुन: मेटाबॉलिक एक्टिविटीज तेज हो जाती है। इसलिए उक्त फल और सब्जियों में जल्द ही सड़न होने लगती है। इस कृत्रिम विधि के परिणाम अत्यंत भयंकर हो रहे हैं। फल-सब्जियों की रोग प्रतिरोधक क्षमता और पौष्टिकता भी बहुत कम हो जाती है।
फलों को पकाना
कार्बाइड (कैल्शियम कार्बाइड), ग्लाइकाल, ईथेनाल, क्लोरो ईथाइल फास्फोनिक एसिड जैसे रसायनों की मदद से रातो-रात जबरदस्ती फलों को पकाने की होड़ लगी हुई है। ऐसे फलों के सेवन से पेट सम्बंधी गम्भीर रोग, सिरदर्द, आलस्य, अधिक निद्रा और कमजोर याद्दाश्त की शिक़ायत हो सकती है। ऐसे ही रासायनिक इंजेक्शन के प्रयोग द्वारा फलों और सब्जियों को अस्वाभाविक रूप से लम्बा और बड़ा करने की कोशिशें भी जारी हैं। ऐसी चीजों का सेवन हमें नुक़सान ही पहुंचाएगा। कह सकते हैं कि ‘डाल पाक’ फलों का सेवन ही बेहतर है।
क्या करें
>ताजे मौसमी फल और सब्जियां ही खरीदें।
>केवल ‘डाल पाक’ फलों का सेवन करें।
>कच्चे फलों को पकाने या संरक्षित करने के देसी तरीक़ों का इस्तेमाल करें।
>जैविक कृषि अपनाएं और जैविक कृषि उत्पादों का ही सेवन करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva